ཅད་རྣམ་པར་ཤེས་པར་མོས་པར་བྱེད་དེ།ཐམས་ཅད་ཀྱང་རྣམ་པར་ཤེས་པ་ཁོ་ནར་ཁམས་གཅིག་ཏུ་འགྱུར་རོ།།ས་དང་།ཆུ་དང་།མེ་དང་།རླུང་དང་།ནམ་མཁའ་དང་།སྔོན་པོ་དང་།སེར་པོ་དང་།དམར་པོ་དང་།དཀར་པོ་དང་།རྣམ་པར་ཤེས་པ་ཐམས་ཅད་ཀྱང་གཅིག་ཁོ་ནར་འགྱུར་ཏེ།དེ་ནི་ཟད་པར་གྱི་སྐྱེ་མཆེད་རྣམས་ཞེས་བྱའོ།།ཟད་པར་དུ་སྐྱེ་བ་རྒྱས་པར་བྱེད་པས་དེ་ནི་ཟད་པར་གྱི་སྐྱེ་མཆེད་རྣམས་ཞེས་བྱའོ།།རེ་རེ་ཡང་སྐྱེ་མཆེད་ཐམས་ཅད་དུ་འགྱུར་ཏེ་དེའི་ཕྱིར་ཟད་པར་གྱི་སྐྱེ་མཆེད་རྣམས་ཞེས་བྱའོ།།དེ་ལ་སྟོང་པ་ཉིད་བཅྭ་བརྒྱད་གང་ཞེ་ན།འདི་ལྟ་སྟེ།ནང་སྟོང་པ་ཉིད་དང་།ཕྱི་སྟོང་པ་ཉིད་དང་།ཕྱི་ནང་སྟོང་པ་ཉིད་དང་།སྟོང་པ་ཉིད་སྟོང་པ་ཉིད་དང་།ཆེན་པོ་སྟོང་པ་ཉིད་དང་།དོན་དམ་པ་སྟོང་པ་ཉིད་དང་།འདུས་བྱས་སྟོང་པ་ཉིད་དང་།འདུས་མ་བྱས་སྟོང་པ་ཉིད་དང་།མཐའ་ལས་འདས་པ་སྟོང་པ་ཉིད་དང་།ཐོག་མ་དང་ཐ་མ་མེད་པ་སྟོང་པ་ཉིད་དང་།དོར་བ་མེད་པ་སྟོང་པ་ཉིད་དང་།རང་བཞིན་སྟོང་པ་ཉིད་དང་།ཆོས་ཐམས་ཅད་སྟོང་པ་ཉིད་དང་།།རང་གི་མཚན་ཉིད་སྟོང་བ་ཉིད་དང་།།མི་དམིགས་པ་སྟོང་པ་ཉིད་དང་།དངོས་པོ་མེད་པ་སྟོང་པ་ཉིད་དང་།ངོ་བོ་ཉིད་སྟོང་པ་ཉིད་དང་།དངོས་པོ་མེད་པའི་ངོ་བོ་ཉིད་སྟོང་པ་ཉིད་དོ།།དེ་ལ་ནང་སྟོང་པ་ཉིད་གང་ཞེ་ན།ནང་གི་ཆོས་རྣམས་ཞེས་བྱ་བ་ནི་འདི་ལྟ་སྟེ།མིག་དང་།རྣ་བ་དང་།སྣ་དང་།ལྕེ་དང་།ལུས་དང་།ཡིད་དེ།དེ་ལ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་མིག་ནི་མིག་གིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་རོ།།དེ་བཞིན་དུ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་རྣ་བ་དང་།སྣ་དང་།ལྕེ་དང་།ལུས་དང་།ཡིད་ནི་ཡིད་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་བཞིན་དེ་ཡིན་པའི་ཕྱིར་ཏེ།དེ་ནི་ནང་སྟོང་པ་ཉིད་ཅེས་བྱའོ།།དེ་ལ་ཕྱི་སྟོང་པ་ཉིད་གང་ཞེ་ན།ཕྱིའི་ཆོས་རྣམས་ཞེས་བྱ་བ་ནི་འདི་ལྟ་སྟེ།གཟུགས་དང་།སྒྲ་དང་།དྲི་དང་།རོ་དང་།རེག་བྱ་དང་།ཆོས་རྣམས་ཏེ།དེ་ལ་ཐེར་ཟུག་ཏུ་གནས་པ་མེད་པ་དང་།འཇིག་པ་མེད་པའི་ཕྱིར་གཟུགས་རྣམས་ནི་གཟུགས་རྣམས་ཀྱིས་སྟོང་ངོ་།།དེ་ཅིའི་ཕྱིར་ཞེ་ན།དེའི་རང་